Zagreb, 21. ožujka 2018.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Milivoja Mišića, zamjenika općinskog načelnika Općine Negoslavci do 28. svibnja 2017.g.,** pokrenutom Odlukom Povjerenstva broj: 711-I-531-P-63/15-02-10 od 5. ožujka 2015.g., na 2. sjednici, održanoj 21. ožujka 2018.g., donosi sljedeću:

**ODLUKU**

1. **Propustom dužnosnika Milivoja Mišića, zamjenika općinskog načelnika Općine Negoslavci do 28. svibnja 2017.g., da u roku od 30 dana od dana stupanja na dužnost Povjerenstvu podnese pravilno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 17. kolovoza 2013.g. dužnosnik je počinio povredu članka 10. ZSSI-a, u vezi članka 8. i 9. ZSSI-a .**
2. **Za povredu ZSSI-a opisanu pod točkom I. izreke ove odluke, dužnosniku Milivoju Mišiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće, u ukupnom iznosu od 2.000,00 kn, koja će trajati četiri mjeseca te će se izvršiti tijekom četiri uzastopna mjesečna obroka, svaki u pojedinačnom iznosu od 500,00 kn.**

Obrazloženje

Povjerenstvo je na 87. sjednici, održanoj 5. ožujka 2015.g., pokrenulo postupak za odlučivanje o sukobu interesa protiv dužnosnika zbog moguće povrede članka 8. i 9. ZSSI-a, koja proizlazi iz propusta dužnosnika da Povjerenstvu podnese potpuno i ispravno ispunjeni obrazac Izvješća o imovinskom stanju povodom početka obnašanja dužnosti zamjenika općinskog načelnika Općine Negoslavci u mandatu 2013. – 2017.g.

Odlukom o pokretanju postupka dužnosnik je pozvan da u roku od 15 dana od dana primitka odluke dostavi Povjerenstvu očitovanje na razloge pokretanja postupka kao i na ostale navode iz obrazloženja odluke te da Povjerenstvu podnese potpuno i ispravno ispunjen obrazac Izvješća o imovinskom stanju dužnosnika. Dužnosnik je dana 20. ožujka 2015.g. zaprimio navedenu Odluku Povjerenstva te je dana 30. ožujka 2015.g. Povjerenstvu dostavio obrazac izvješća o imovinskom stanju povodom početka obnašanja dužnosti zamjenika općinskog načelnika Općine Negoslavci u mandatu 2013.- 2017.g.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu odredbi navedenog Zakona, stoga je i Milivoj Mišić, povodom obnašanja dužnosti zamjenika općinskog načelnika Općine Negoslavci, obvezan postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost obvezni podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Izviješće se podnosi sa sadržajem koji je propisan člankom 8. stavcima 5., 6., 7. i 8. te člankom 9. ZSSI-a, na obrascu izvješća kojeg je utvrdilo Povjerenstvo.

Člankom 9. ZSSI-a propisano je da su u izvješću o imovinskom stanju dužnosnika dužnosnici dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti.

Člankom 10. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje njegove obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Člankom 23. stavkom 1. ZSSI-a propisano je da prethodna (administrativna) provjera uključuje provjeru pravilnog i potpunog ispunjavanja obrasca izvješća o imovinskom stanju od strane dužnosnika. Stavkom 2. istog članka propisano je da se prethodna (administrativna) provjera vrši za svako podneseno izvješće o imovinskom stanju dužnosnika odmah po zaprimanju istoga, na početku mandata, kod svake bitne promjene imovinskog stanja te na kraju mandata, a prije unosa podataka u Registar dužnosnika i njihove objave na internetskim stranicama Povjerenstva.

Uvidom u Registar dužnosnika, koji ustrojava i vodi Povjerenstvo, utvrđeno je da je dužnosnik Milivoj Mišić stupio na dužnost zamjenika općinskog načelnika Općine Negoslavci 23. svibnja 2013.g. te da je navedenu dužnost obnašao do 28. svibnja 2017.g.

Dužnosnik je dana 8. srpnja 2013.g. Povjerenstvu dostavio obrazac izvješća o imovinskom stanju dužnosnika povodom početka obnašanja dužnosti zamjenika općinskog načelnika Općine Negoslavci. Na temelju članka 23. stavka 1. podstavka 2. ZSSI-a, Povjerenstvo je izvršilo prethodnu (administrativnu) provjeru izvješća te je utvrdilo da isto nije ispravno i potpuno ispunjeno, jer u dijelu podataka Izvješća pod brojem I. – podatci o dužnosniku, dužnosnik nije naveo iznos naknade za volontersko obnašanje dužnosti, pod brojem IV. – podatci o imovini, pod točkom 1. – nekretnine, nije naveo tržišnu vrijednost nekretnina, pod točkom 2. – pokretnine, nije naveo tržišnu vrijednost pokretnine-osobnog automobila, pod točkom 6. – iznos plaće dužnosnika na godišnjoj razini, dužnosnik je naveo iznos neto mjesečne plaće u visini od 30.000,00 kn, međutim nije jasno na što se navedeni primitak odnosi te je dužnosnik pozvan da pojasni na temelju kojih poslova navedeni primitak ostvaruje, a pod točkom 8. – drugi primitci prema vrstama dohotka na godišnjoj razini, dužnosnik nije naveo naziv obiteljskog poljoprivrednog gospodarstva.

Sukladno članku 10. stavku 1. ZSSI-a Povjerenstvo je dana 24. srpnja 2013.g. zaključkom broj 711-I-541-PD/13 pozvalo dužnosnika Milivoja Mišića da u roku od 15 dana od dana primitka zaključka ispuni i podnese Povjerenstvu ispravno i potpuno ispunjeni obrazac izvješća o imovinskom stanju dužnosnika. Navedeni zaključak dužnosnik je uredno zaprimio dana 2. kolovoza 2013.g. te je time rok za podnošenje izvješća istekao 17. kolovoza 2013.g. Kako dužnosnik nije u propisanom roku postupio po navedenom zaključku, Povjerenstvo je donijelo gore navedenu odluku o pokretanju postupka.

Po zaprimanju navedene odluke, dužnosnik je dostavio očitovanje na razloge pokretanja postupka i na ostale navode iz obrazloženja odluke te u istom navodi ispravak i dopunu podataka iz prethodno podnesenog izvješća, a ispravljene i dopunjene podatke navodi i u izvješću o imovinskom stanju dužnosnika, koje je Povjerenstvu podnio 30. ožujka 2015.g.

Na temelju gore navedenog, Povjerenstvo je u provedenom postupku nedvojbeno utvrdilo da dužnosnik Milivoj Mišić ispunio obvezu podnošenja potpuno i ispravno ispunjenog obrasca Izvješća o imovinskom stanju dužnosnika povodom početka obnašanja dužnosti zamjenika općinskog načelnika Općine Negoslavci, međutim, navedena obveza ispunjena je po proteku roka od 30 dana od dana stupanja na dužnost, propisanog ZSSI-em te po proteku roka po zaključku kojim se dužnosnik poziva da svoju obvezu ispuni, a koji je protekao 17. kolovoza 2013.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kuna vodeći računa o težini i posljedicama povrede ZSSI-a. Uzimajući u obzir činjenicu da je dužnosnik izvješće o imovinskom stanju, premda nepravilno i nepotpuno ispunjeno, ipak dostavio Povjerenstvu, te uzimajući u obzir sadržaj dijela Izvješća o imovinskom stanju koji je nepravilno i nepotpuno ispunjen i dužnost koju dužnosnik obnaša, Povjerenstvo smatra primjerenim dužnosniku izreći minimalni propisani iznos sankcije obustave dijela neto mjesečne plaće od 2.000,00 kn.

Člankom 44. stavkom 2. ZSSI-a propisano je da sankcija obustave isplate dijela neto mjesečne plaće dužnosnika ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće dužnosnika.

Slijedom svega navedenog, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Milivoj Mišić, osobno
2. Objava na internetskoj stranici Povjerenstva
3. Pismohrana